PMIndiaData/PMIndiaSum huggingface dataset:
இனப்பெருக்க உதவி தொழில்நுட்ப ஒழுங்குபடுத்துதல் மசோதா 2020-க்கு மத்திய அமைச்சரவை ஒப்புதல்

நாட்டில் பெண்களின் நலனுக்காக, இனப்பெருக்க உதவி தொழில்நுட்ப ஒழுங்குபடுத்துதல் மசோதா 2020 எனப்படும் வரலாற்றுச் சிறப்புமிக்க மசோதாவுக்கு பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவை கூட்டத்தில் ஒப்புதல் வழங்கப்பட்டுள்ளது. வாடகைத்தாய் ஒழுங்குமுறை மசோதா 2020 நாடாளுமன்றத்தில் அறிமுகப்படுத்தப்பட்டது, மருத்துவ ரீதியிலான கர்ப்ப கால திருத்த மசோதா 2020 நிறைவேற்றப்பட்டது ஆகியவற்றின் தொடர்ச்சியாக இந்த ஒப்புதல் வழங்கப்பட்டுள்ளது. பெண்களின் இனப்பெருக்க உரிமைகளை பாதுகாப்பதற்கான புரட்சிகரமான நடவடிக்கைகளாக இந்த மசோதாக்கள் அமையும். இந்த மசோதா நாடாளுமன்றத்தில் நிறைவேற்றப்பட்டவுடன், சட்ட அமலாக்கத்திற்கான அறிவிக்கையை மத்திய அரசு வெளியிடும். இதனையடுத்து, தேசிய வாரியம் அமைக்கப்படும். சிகிச்சையகங்களின் உள்கட்டமைப்புக்கான குறைந்தபட்ச தரம், பரிசோதனைக்கூடம், மருத்துவ உபகரணங்கள், பணிபுரியும் மருத்துவ நிபுணர்கள் மற்றும் பணியாளர்கள் பின்பற்ற வேண்டிய விதிமுறைகளை தேசிய வாரியம் வகுக்கும். மத்திய அரசின் அறிவிக்கை வெளியான 3 மாதங்களுக்குள் மாநிலங்கள் மற்றும் யூனியன் பிரதேசங்கள், மாநில வாரியங்கள் மற்றும் அதிகாரிகளை நியமிக்கும். தேசிய வாரியம் அறிவிக்கும் கொள்கைகள் மற்றும் திட்டங்களை மாநிலங்களில் செயல்படும் சிகிச்சையகங்கள் பின்பற்றுவதைக் கண்காணிக்கும் பொறுப்பு மாநில வாரியங்களுக்கு உள்ளது. மத்திய தரவுகளை பராமரிக்க தேசிய பதிவேடு மற்றும் பதிவு ஆணையத்திற்கு இந்த மசோதா வகை செய்யும். மேலும், தேசிய வாரியம் செயல்படுவதற்கு இது உதவும். பாலின தேர்வு, மனித கருமுட்டைகள், அணுக்கள் விற்பனை போன்ற சட்டவிரோத நடைமுறைகளுக்கான முகமைகள், நிறுவனங்களை ஊக்குவிப்போருக்கு கடுமையான தண்டனை வழங்கவும் இந்த மசோதா வகை செய்யும். பயன்கள் நாட்டின் இனப்பெருக்க உதவி தொழில்நுட்ப சேவைகளை ஒழுங்குபடுத்துவதே இந்த சட்டத்தின் முக்கிய பயனாக இருக்கும். இதனால் மகப்பேறு இல்லாத தம்பதிகளுக்கு நம்பிக்கையும், பாதுகாப்பான உணர்வும் ஏற்படும்.
சர்வதேச தொழிலாளர் அமைப்பின், அமைப்புசாரா பொருளாதாரத்திலிருந்து அமைப்பு பொருளாதாரத்துக்கு மாறுவதற்கான  பரிந்துரை எண் 204க்கு மத்திய அமைச்சரவை ஒப்புதல்.

பிரதமர் திரு நரேந்திர மோடி அவர்கள் தலைமையிலான மத்திய அமைச்சரவை சர்வதேச தொழிலாளர் அமைப்பின் பரிந்துரை எண் 204 – “அமைப்பு சாரா பொருளாதாரத்திலிருந்து அமைப்பு பொருளாதாரத்திலிருந்து அமைப்பு பொருளாதாரத்திற்கு மாறுதல்” திட்டத்தை ஏற்றுக் கொண்டதை, நாடாளுமன்றத்தில் சமர்ப்பிப்பதற்கு ஒப்புதல் அளித்தது. சர்வதேச தொழிலாளர் அமைப்பின் 104வது மாநாடு ஜூன் 2015ல் ஜெனிவாவில் நடைபெற்றபோது, இத்தீர்மானம் ஏற்றுக் கொள்ளப்பட்டது. இத்தீர்மானத்தை ஆதரித்து வாக்களித்த நாடுகளில் இந்தியாவும் ஒன்று. இந்தியாவின் சார்பாக, மத்திய தொழிலாளர் நலன் மற்றும் வேலை வாய்ப்புத் துறை அமைச்சர் அதில் கலந்து கொண்டார். சர்வதேச தொழிலாளர் நல அமைப்பின் அமைப்புச் சட்டத்தின் 19வது பிரிவின்படி, சம்பந்தப்பட்ட உறுப்பு நாடுகள் தீர்மானம் ஏற்றக் கொள்ளப்பட்ட ஒரு ஆண்டுக்குள், உரிய அமைப்பின் முன்னால் (இந்தியாவை பொறுத்தவரை நாடாளுமன்றம்) தீர்மானத்தை சமர்ப்பித்து ஒப்புதல் பெற வேண்டும். ஏற்றுக் கொள்ளப்பட்ட தீர்மானத்தின்படி, உறுப்பு நாடுகள், தங்கள் நாடுகளின் தொழிலாளர்கள், அமைப்பு சாரா தொழில்களில் இருந்து அமைப்பு சார்ந்த தொழில்களுக்கு மாறுவதற்கு வகை செய்து, அவர்களின் அடிப்படை உரிமைகளை பாதுகாத்து, புதிய வேலை வாய்ப்புகளை உருவாக்கி, அமைப்பு ரீதியான வேலை வாய்ப்புகள், அமைப்பு சாரா வேலை வாய்ப்புகளாக மாறாமல் பாதுகாப்பது ஆகிவற்றை செய்ய வேண்டும். இத்தீர்மானம் நாட்டில் உள்ள அனைத்து தொழிலாளிகளுக்ம் பொருந்தும். இத்தீர்மானத்தை ஏற்றுக் கொண்டதால், எவ்விதமான நிதிச் செலவினமும் கிடையாது. பின்னணி : சர்வதேச தொழிலாளர் அமைப்பின் தீர்மானங்கள், உறுப்பு நாடுகள் ஏற்றுக் கொள்ளப்பட வேண்டியவை. இவ்வாறு ஏற்றுக் கொள்வது தானாக முன்வந்து செய்யும் நடவடிக்கையாகும். ஒரு முறை தீர்மானத்தை ஏற்றுக் கொண்டால், அது சம்பந்தப்பட்ட நாட்டை சட்டரீதியாக கட்டுப்படுத்தும். சர்வதேச தொழிலாளர் அமைப்பின் தீர்மானங்கள் கட்டாயம் ஏற்றுக் கொள்ளப்பட வேண்டியவை அல்ல. மாறாக, அவை நாடுகள் தங்கள் தொழிலாளர் தொடர்பாக வகுக்க வேண்டிய கொள்கைகள், நடைமுறைகள் போன்றவற்றுக்கான வழிகாட்டி. மரபு என்பது, ஒரு மாநாட்டின் தீர்மானங்களை திருத்துவது. தீர்மானங்களை ஏற்று விதிகளை திருத்துவது தொடர்பான முடிவுகளை, சம்பந்தப்பட்ட அரசுகள், அந்நாட்டில் உள்ள சட்ட விதிமுறைகள் மற்றும் நடைமுறைகளை ஒட்டி முடிவெடுக்க வேண்டும். அமைப்பு சாரா பொருளாதாரத்தின் பன்முகத் தன்மையை கருத்தில் கொண்டு, அமைப்பு சாரா பொருளாதாரத்தின் இயல்பு மற்றும் எல்லை ஆகியவற்றோடு அமைப்பு பொருளாதாரத்தின் உறவுகளை பரிசீலித்து முத்தரப்பு வழிமுறைகளின் மூலம் முடிவெடுக்க வேண்டும். அமைப்பு பொருளாதாரத்திற்கு மாறுகையில், உறுப்பு நாடுகள், அதன் பன்முகத்தன்மை, அமைப்பு சாரா தொழிலாளர்களின் தேவைகள், அவர்களின் சூழல் மற்றும் பணியாற்றும் தொழிற்சாலைகள் ஆகிவயவற்றை கருத்தில் கொள்ள வேண்டும். கூடுதலாக, சம்பந்தப்பட்ட நாடுகளில் உள்ள பிரத்யேக சூழல்கள், சட்டதிட்டங்கள், கொள்கைகள், நடைமுறைகள், மனித உரிமைகள் மேம்பாடு, பாலின சமத்துவம், பாரபட்சமற்ற முறை ஆகியவற்றை கவனத்தில் கொள்ள வேண்டும்.
மூத்த குடிமக்களுக்கான ஓய்வூதிய காப்பீட்டு திட்டம் – 2017

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் மூத்த குடிமக்களுக்கான ஓய்வூதிய காப்பீட்டுத் திட்டம்-2017-க்கு (Varishtha Pension Bima Yojana 2017 – VPBY 2017) செயல்பாட்டுக்கு பிந்தைய ஒப்புதல் அளிக்கப்பட்டது. மத்திய அரசின் நிதி உள்ளடக்கம் மற்றும் சமூக பாதுகாப்புக்கான வாக்குறுதியை நிறைவேற்றுவதன் ஒரு பகுதியாக இந்தத் திட்டம் செயல்படுத்தப்படுகிறது. இந்தத் திட்டம், நடப்பு நிதியாண்டிலேயே இந்திய ஆயுள் காப்பீட்டுக் கழகத்தின் (LIC) மூலம் செயல்படுத்தப்படும். இதில், வயதானவர்களுக்கு சமூக பாதுகாப்பு அளிக்கப்படுவதோடு, 60 வயதுக்கும் மேற்பட்டவர்கள், நிலையில்லாத சந்தை காரணிகளால், எதிர்காலத்தில் வட்டி வருவாய் குறையாமல் பாதுகாக்கப்படுவார்கள். இந்தத் திட்டம், உறுதியளிக்கப்பட்ட ஓய்வூதியத் திட்டமாகும். இதன்படி, 10 ஆண்டுகளுக்கு ஆண்டுக்கு 8 சதவீத வட்டி அடிப்படையில் ஓய்வூதியம் கிடைப்பது உறுதிப்படுத்தப்படும். இந்த ஓய்வூதியத்தை மாதாந்திர, காலாண்டு, அரையாண்டு அல்லது ஆண்டுக்கு ஒரு முறை என்ற அடிப்படையில் பெற்றுக் கொள்ளலாம். இந்திய ஆயுள் காப்பீட்டுக் கழகம் வழங்கும் நிதிக்கும், ஆண்டுக்கு 8% உறுதியளிக்கப்பட்ட நிதிக்கும் இடையேயான வேறுபாட்டை ஆண்டுதோறும் மானிய அடிப்படையில் மத்திய அரசே ஏற்றுக் கொள்ளும். மூத்த குடிமக்களுக்கான ஓய்வூதிய காப்பீட்டுத் திட்டம்-2017-யை தொடங்கப்பட்ட தேதியிலிருந்து ஓராண்டு வரை எடுத்துக் கொள்ளும் வகையில் செயல்படுத்த திட்டமிடப்பட்டுள்ளது.
மணிப்பூர் ஆளுனர் மறைவுக்கு பிரதமர் இரங்கல்

மணிப்பூர் ஆளுனர் திரு சையத் அகமது மறைவுக்கு, பாரதப் பிரதமர் திரு நரேந்திர மோடி இரங்கல் தெரிவித்துள்ளார். “மணிப்பூர் ஆளுனர் திரு சையது அகமது அவர்கள் தனது நீண்ட அரசியல் வாழ்வில் பல்வேறு பதவிகளை வகித்தவர். அவர் மறைவு என்னை பெரிதும் வருத்தத்தில் ஆழ்த்தியுள்ளது. அவர் ஆன்மா சாந்தியடையட்டும்.” என்று பிரதமர் தனது இரங்கல் செய்தியில் தெரிவித்தார். •••••
இந்தியாவுக்கு வியட்நாம் அதிபர் மேற்கொண்ட அரசுமுறைப் பயணத்தின்போது கையெழுத்தான புரிந்துணர்வு உடன்படிக்கைகள்/ஒப்பந்தங்களின் பட்டியல் (மார்ச் 3, 2018)

1 பொருளாதார மற்றும் வர்த்தக ஒத்துழைப்புக்கான புரிந்துணர்வு உடன்படிக்கை பொருளாதார மற்றும் வர்த்தக ஊக்குவிப்பை மேம்படுத்துவதற்கான செயல்முறைகளை உருவாக்குவதே இந்த புரிந்துணர்வு உடன்படிக்கையின் நோக்கம் திருமதி.சுஷ்மா ஸ்வராஜ், வெளியுறவு விவகாரங்கள் துறை அமைச்சர் மேதகு திரு.டிரான் டுவான் அன், அமைச்சர், தொழில் மற்றும் வர்த்தக அமைச்சகம் 2 வேளாண் ஆய்வுக்கான இந்திய கவுன்சிலுக்கும், வியட்நாமின் வேளாண்மை மற்றும் ஊரக மேம்பாட்டு அமைச்சகத்துக்கும் இடையேயான 2018 முதல் 2022-ம் ஆண்டு வரையான செயல் திட்டம் வேளாண்மை மற்றும் அதுதொடர்பான துறைகளில் தொழில்நுட்ப பரிமாற்றம் மற்றும் தொழில்நுட்ப வல்லுநர்கள் பயணத்தை பரிமாறிக் கொள்வதற்கான ஒத்துழைப்பை ஊக்குவிப்பதே இந்த செயல் திட்டத்தின் நோக்கம். திருமதி.சுஷ்மா ஸ்வராஜ், வெளியுறவு விவகாரங்கள் துறை அமைச்சர் மேதகு. திரு. நுகுயேன் சுவான் குவோங், அமைச்சர், வேளாண்மை மற்றும் ஊரக வளர்ச்சி அமைச்சகம் 3 இந்தியாவின் அணுசக்தி ஒத்துழைப்புக்கான சர்வதேச மையத்துக்கும், வியட்நாமின் அணுசக்தி கல்வி நிறுவனத்துக்கும் இடையே ஒத்துழைப்புக்கான புரிந்துணர்வு உடன்படிக்கை அமைதிப் பணிகளுக்காக அணுசக்தி துறையில் தொழில்நுட்ப ஒத்துழைப்பை மேம்படுத்துவதே இந்த புரிந்துணர்வு உடன்படிக்கையின் நோக்கம் திரு.சேகர் பாசு, செயலாளர், அணுசக்தி துறை மேதகு திரு.டாங் டின் குயூய், வெளியுறவு விவகாரங்கள் துறை துணை அமைச்சர்
ரஷ்யா செல்லும் முன் பிரதமர் விடுத்த அறிக்கை

இன்று நான் ரஷ்யாவிற்கு பயணம் மேற்கொள்ள உள்ளேன். அரசு அமைத்தப் பின் நான் ரஷ்யாவிற்கு மேற்கொள்ளும் முதல் பயணமாகும். இந்த பயணம் நல்ல பயன் அளிக்கும் என்று நான் நம்புகிறேன். பல ஆண்டு காலங்களாக இந்தியா ரஷ்யா இடையேயான உறவிற்கு வரலாறே சாட்சி ஆகும். உலக நாடுகளில் ரஷ்யாவும் இந்தியாவின் முக்கிய நண்பராக உள்ளது. 2001ம் ஆண்டை நான் இன்று நினைவு கூறுகிறேன். அப்போது நான் குஜராத்தின் முதல்வராக, பிரதமர் வாஜ்பாய் அவர்களுடன் ரஷ்யாவிற்கு பயணம் மேற்கொண்டேன். இதுவே ரஷ்யா-இந்தியாவின் ஆண்டு மாநாடாகும். இது இன்றைய தேதி வரை கடைபிடிக்கப்படுகிறது. பொருளாதார, எரிசக்தி, பாதுகாப்பு ஆகிய துறைகளில் இந்தியா ரஷ்யா இடையேயான உறவை எனது பயணம் வலுப்படுத்தும். அறிவியல், தொழில்நுட்பம், சுரங்கத் துறைகளிலும் உறவை மேம்படுத்த விரும்புகிறோம். இந்தியா ரஷ்யா இடையேயான வர்த்தக உறவை மேலும் மேம்படுத்துவது, இந்த நாடுகளுக்கும் மட்டுமின்றி உலகிற்கே பயன் அளிக்கும். இந்த பயணத்தின் போது, அதிபர் புதினுடன் விரிவான பேச்சுவார்த்தை நடைபெறும். இந்தியாவில் முதலீடு செய்ய வரவேற்கும் வகையில் ரஷ்ய தொழில் அதிபர்களுடன் பேச்சுவார்த்தை நடைபெறும். மேலும் “இந்தியாவின் நண்பர்கள்” (பிரண்ட்ஸ் ஆப் இந்தியா) என்ற நிகழ்ச்சியில் பங்கேற்க உள்ளேன். இரு நாட்டு மக்களின் உறவை இந்த பயணம் மேலும் மேம்படுத்தும் என்று நான் உறுதியாக உள்ளேன்.
மேற்கு வங்கத்தின் சில பகுதிகளில் ஏற்பட்ட வெள்ள நிலவரம் குறித்து மாநில முதல்வருடன் பிரதமர் பேச்சு

மேற்கு வங்கத்தின் சில பகுதிகளில் அணைகளிலிருந்து தண்ணீர் வடிந்ததால் ஏற்பட்ட வெள்ள நிலவரம் குறித்து மாநில முதல்வர் திருமிகு மம்தா பானர்ஜியுடன் பிரதமர் திரு நரேந்திர மோடி பேசியுள்ளார். நிலைமையைக் கட்டுப்படுத்துவதற்குத் தேவையான அனைத்து உதவிகளையும் மத்திய அரசு வழங்கும் என்று பிரதமர் உறுதி அளித்தார். பிரதமர் அலுவலகம் வெளியிட்டுள்ள சுட்டுரைச் செய்தியில், “மேற்கு வங்கத்தின் சில பகுதிகளில், அணைகளிலிருந்து தண்ணீர் வடிந்ததால் ஏற்பட்ட வெள்ள நிலவரம் குறித்து மாநில முதல்வர் திருமிகு மம்தா பானர்ஜியுடன் பிரதமர் திரு நரேந்திர மோடி பேசினார். நிலைமையைக் கட்டுப்படுத்துவதற்கு, இயன்ற அனைத்து உதவிகளையும் மத்திய அரசு வழங்கும் என்று பிரதமர் உறுதியளித்தார். பாதிக்கப்பட்ட பகுதிகளில் உள்ளவர்களது பாதுகாப்பு மற்றும் ஆரோக்கியத்திற்காக பிரதமர் திரு மோடி பிரார்த்தனை செய்கிறார்”, என்று குறிப்பிடப்பட்டுள்ளது.
ராஞ்சியில் பிரதம மந்திரி மக்கள் நல்வாழ்வுத் திட்டத்தை பிரதமர் துவக்கி வைக்கவுள்ளார்

ஜார்கண்ட் மாநிலம், ராஞ்சியில் செப்டம்பர் 23, 2018- அன்று பிரதம மந்திரி மக்கள் நல்வாழ்வுத் திட்டத்தை பிரதமர் திரு. நரேந்திர மோடி துவக்கி வைக்கவுள்ளார். இந்தத் திட்டத்தின்கீழ் நாடுமுழுவதும் 10 கோடி குடும்பங்கள், தலா 5 லட்சம் பெருமான காப்பீட்டை ஒவ்வொரு ஆண்டும் பெறும். இதுதொடர்பான கண்காட்சி ஒன்றையும் பிரதமர் பார்வையிடவுள்ளார். இந்தத் திட்டம் தொடர்பான பயனாளியின் அடையாளத்தை அறிதல், மின்னணு அட்டை உருவாக்குதல் போன்ற செயல் விளக்க நடவடிக்கைகளையும் பிரதமர் பார்வையிடவுள்ளார். இந்த நிகழ்ச்சியின்போது, சைபாஸா மற்றும் கொடர்மா ஆகிய இடங்களில் மருத்துவக் கல்லூரிகளுக்குப் பிரதமர் அடிக்கல் நாட்டுகிறார். அங்கு 10 சுகாதார, மக்கள் நல மையங்களைத் திறந்து வைக்கிறார். பின்னர் சிக்கிம் மாநிலம் காங்டாக் நகருக்குப் புறப்படுவதற்கு முன் பொதுமக்களிடையே உரையாற்றுகிறார். வரும் செப்டம்பர் 24ம் தேதி பாக்யாங் விமான நிலையத்தைத் திறந்து வைக்கிறார். இதன் மூலம் சிக்கிம் மாநிலம் விமான நிலையத்தைப் பெறுகிறது. இது மாநிலத்தில் போக்குவரத்து இணைப்பை வலுப்படுத்தும். சுற்றுலாவுக்கும் பெரிதும் துணை புரியும். பாக்யாங் விமான நிலையத்தைப் பிரதமர் வந்தடையும்போது, அங்கு அவருக்கு விமான நிலையம், விமான முனையக் கட்டடம் ஆகியவை குறித்து விவரிக்கப்படும். பின்னர் விமான நிலையத்தைத் திறப்பதைக் குறிக்கும் பெயர்ப் பலகையை பிரதமர் திறந்து வைப்பார். அதன் பின் அவர் உரையாற்றுகிறார். ————
வருமான வரித் தொடர்பான இரட்டை வரிவிதிப்பைத் தவிர்க்கவும் நிதி ஏய்ப்பைத் தவிர்க்கவும் இந்தியாவுக்கும் தஜிகிஸ்தானுக்கும் இடையே  ஏற்பட்ட உடன்பாட்டை திருத்தும் ஒப்பந்தத்திற்கு மத்திய அமைச்சரவை ஒப்புதல்

வருமான வரித் தொடர்பான இரட்டை வரிவிதிப்பைத் தவிர்க்கவும் நிதி ஏய்ப்பைத் தவிர்க்கவும் இந்தியாவுக்கும் தஜிகிஸ்தானுக்கும் இடையே ஏற்பட்ட உடன்பாட்டை திருத்தும் ஒப்பந்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை நேற்று ஒப்புதல் அளித்தது. இந்த ஒப்பந்தம் நடைமுறைக்கு வரும்போது இரட்டை வரிவிதிப்பு தவிர்ப்பு ஒப்பந்தத்தின் கீழ்த் தகவல்களை இதர சட்ட அமலாக்க அமைப்புகளுடன் வரி அற்ற பயன்களுக்காக பகிர்ந்துகொள்ள வகை செய்கிறது.
ரயில்வே துறையை நவீனமயமாக்க கடந்த சில ஆண்டுகளில் இதற்கு முன் செய்யப்படாத பணிகள் மேற்கொள்ளப்பட்டுள்ளன: பிரதமர் மோடி

சமீப காலமாக ரயில்வே கட்டமைப்பு மேம்பாட்டில் மாற்றம் ஏற்பட்டுள்ளதை பிரதமர் சுட்டிக் காட்டினார். இந்த மாற்றம், ரயில்வே நவீனமயமாக்கத்தில், இதற்கு முன் இல்லாத அளவுக்கு முன்னேற்றத்தை ஏற்படுத்தியுள்ளது. நாட்டின் பல பகுதிகளில் இருந்து, கெவாடியாவுக்கு, 8 ரயில்கள் தொடங்கி வைக்கும் நிகழ்ச்சி மற்றும் குஜராத்தில் பல ரயில்வே திட்டங்களை தொடங்கி வைக்கும் நிகழ்ச்சியில், பிரதமர் திரு நரேந்திர மோடி கூறியதாவது: முன்பெல்லாம், ஏற்கனவே இருந்த ரயில்வே கட்டமைப்புகளில் மட்டும் கவனம் செலுத்தப்பட்டது. புதிய சிந்தனை அல்லது புதிய தொழில்நுட்பத்தில் கவனம் செலுத்தப்படவில்லை. இந்த அணுகு முறையை மாற்ற வேண்டும் என உணரப்பட்டது. அதனால், சமீப காலங்களில், ஒட்டு மொத்த ரயில்வே முறையை மாற்றுவதற்கான விரிவான பணிகள் மேற்கொள்ளப்பட்டன. பட்ஜெட்டுக்குள் பணிகளை முடிப்பது, புதிய ரயில்கள் அறிவிப்பதோடு பணிகள் முடியவில்லை. பல பிரிவுகளில் மாற்றங்கள் நடந்தன. தற்போதைய கெவாடியா திட்டத்தை குறித்த காலத்துக்குள் முடிக்க பன்முக கவனம் செலுத்தப்பட்டது. பிரத்தியேக சரக்கு ரயில் வழித்தடம் இன்னொரு உதாரணம். இத்திட்டம் கடந்த 2006-2014 வரை கோப்புகளில் மட்டுமே இருந்தது. ஒரு கிலோ மீட்டர் தூரம் கூட சரக்கு ரயில் பாதை அமைக்கப்படவில்லை. தற்போது 1,100 கி.மீ தூர பிரத்யேக சரக்கு ரயில் வழித்தடம் இன்னும் சில மாதங்களில் முடிவடையவுள்ளது. இவ்வாறு பிரதமர் திரு நரேந்திர மோடி பேசினார். ——
முதலமைச்சர்கள் மற்றும் தலைமை நீதிபதிகள் மாநாட்டில் பிரதமரின் உரை

புதுதில்லியில் இன்று நடைபெற்ற முதலமைச்சர்கள் மற்றும் தலைமை நீதிபதிகள் கூட்டு மாநாட்டில் பிரதமர் திரு நரேந்திர மோடி உரையாற்றினார். நீதித்துறையில் சாதாரண மனிதர் அதிக நம்பிக்கை கொண்டுள்ளார் என்று பிரதமர் கூறினார். இந்தியாவின் நீதியரசர் தனது உரையில், இந்தியாவின் பல்வேறு நீதி மன்றங்களில் அதிக அளவில் வழக்குகள் நிலுவையிலுள்ளன என்று கூறினார். இதை அடுத்து பிரதமர், தலைமை நீதி அரசரின் கவலையை புரிந்து கொள்வதாக தெரிவித்த அவர், இப்பிரச்சினைகளுக்கு அரசும் நீதித்துறையும் ஒருங்கிணைந்து தீர்வு கண்டறியும் என்று நம்புவதாக பிரதமர் கூறினார். சட்டப் புத்தகங்களில் உள்ள காலத்துக்கு ஒவ்வாத சட்டங்களை அகற்றுவதற்காக அரசு மேற்கொண்டு வரும் முயற்சிகள் குறித்தும் பிரதமர் வலியுறுத்தினார்.
ஜன் தன் யோஜனா 3ஆவது ஆண்டு நிறைவு: பயனாளிகளுக்கு பிரதமர் வாழ்த்து

வரலாற்று சிறப்பு மிக்க மக்கள் நிதித் திட்டமான ஜன் தன் யோஜனா திட்டத்தின் மூன்றாண்டு நிறைவை ஒட்டி பிரதமர் திரு. நரேந்திர மோடி, அனைத்து பயனாளிகளுக்கும் வாழ்த்து தெரிவித்துள்ளார். “இன்று, ஜன் தன் யோஜனா திட்டம் துவங்கி மூன்றாண்டு நிறைவு பெறுகிறது. இந்தத் திட்டத்தினால் பயனடைந்த கோடிக்கணக்கானவர்கள், குறிப்பாக ஏழை மக்களுக்கு நான் வாழ்த்துகளைத் தெரிவித்துக் கொள்கிறேன். ஜன் தன் யோஜனா புரட்சி, அடித்தட்டு மற்றும் விளிம்பு நிலையில் இருக்கும் ஏழை மக்களை நிதிசார்ந்த மைய நீரோட்டத்தில் இணைத்த வரலாற்று சிறப்பு மிக்க இயக்கமாகும். ஜன் தன் யோஜனா, சமூக பாதுகாப்பு திட்டங்கள் முத்ரா, ஸ்டாண்ட்-அப் இந்தியா ஆகியவை வாயிலாக லட்சக்கணக்கானோரின் விருப்பங்கள் ஈடேற சிறகுகள் அளித்திருக்கிறோம். ஏழை மற்றும் விளிம்பு நிலையிலுள்ள மக்களின் வாழ்க்கையில் தரமான மற்றும் தன்மையான மாற்றங்களை கொண்டு வரும் எமது முயற்சிகளை அதிக வீரியத்துடன் தொடருவோம்” என்று பிரதமர் தெரிவித்துள்ளார்.
அவுரங்காபாத் ரயில் விபத்தில் இறந்தவர்கள் குறித்து பிரதமர் வேதனை தெரிவித்தார்

மகாராஷ்டிரா மாநிலத்தில் உள்ள அவுரங்காபாத்தில் நிகழ்ந்த ரயில் விபத்தில் பலர் உயிரிழந்தது குறித்து பிரதமர் திரு நரேந்திர மோடி வேதனை தெரிவித்தார். “மகாராஷ்டிரா மாநிலத்தில் உள்ள அவுரங்காபாத்தில் நிகழ்ந்த ரயில் விபத்தில் பலர் உயிரிழந்தது அறிந்து மிகுந்த துயருற்றேன். இது தொடர்பாக ரயில்வே அமைச்சர் திரு பியூஷ் கோயலிடம் பேசினேன். அவர், நிலைமையை தீவிரமாகக் கண்காணித்து வருகிறார். தேவையான அனைத்து உதவிகளையும் அளித்து வருகிறோம்” என்று பிரதமர் கூறினார்.
பிரதமர் மற்றும் சவுதி அரேபியா அரசரிடையே தொலைபேசி உரையாடல்

பிரதமர் திரு நரேந்திரமோடி, மேன்மை பொருந்திய சவுதி அரேபிய அரசர் சல்மான் பின் அப்துல்அசீஸ் அல் சவுத் உடன் இன்று தொலைபேசியில் பேசினார். கொவிட்-19 பெருந்தொற்றால் ஏற்பட்டுள்ள சர்வதேச சவால்களை பற்றி இரு தலைவர்களும் கருத்துகளை பரிமாறிக் கொண்டனர். ஜி-20 குழுவுக்கு சவுதி அரேபியா அளித்து வரும் தலைமைத்துவத்துக்கு பிரதமர் பாராட்டு தெரிவித்தார். ஜி-20 அளவில் எடுக்கப்பட்ட நடவடிக்கைகள் பெருந்தொற்றை ஒன்றிணைந்து எதிர் கொள்வதற்கு உதவியாக இருந்ததாக தலைவர்கள் ஒப்புக் கொண்டனர். ஜி-20 தொடர்பான தற்போதைய முன்னுரிமைகள் குறித்தும் அவர்கள் விவாதித்தனர். இந்தியா மற்றும் சவுதி அரேபியாவுக்கு இடையே நிலவும் இரு தரப்பு உறவு குறித்து திருப்தி தெரிவித்த இரு தலைவர்களும், அனைத்து துறைகளிலும் அதை மேலும் வலுப்படுத்த உறுதி ஏற்றனர். கொவிட்-19 பெருந்தொற்றின் போது சவுதி அரேபியாவில் உள்ள இந்தியர்களுக்கு அந்நாட்டு அரசு அளித்த ஆதரவுக்காக அரசருக்கு சிறப்பு நன்றியை பிரதமர் தெரிவித்தார். சவுதி அரேபிய அரசர், அரச குடும்பத்தின் இதர உறுப்பினர்கள், மற்றும் நாட்டின் அனைத்து மக்களுக்கும் சிறந்த ஆரோக்கியம் மற்றும் நல்வாழ்வுக்கான வாழ்த்துகளை பிரதமர் தெரிவித்தார்.
பொதுமக்கள் பங்கேற்புடன் நீர் ஆதார இயக்கம் விரைவான, வெற்றிகரமான முன்னேற்றத்தை எட்டியுள்ளது என்று பிரதமர் கூறினார்

நீர் ஆதாரத்திட்டம் பொதுமக்கள் பங்கேற்புடன் நீர் ஆதார இயக்கம் விரைவான வெற்றிகரமான முன்னேற்றத்தை எட்டியுள்ளது என்று மனதின் குரல் நிகழ்ச்சியில் பிரதமர் திரு.நரேந்திர மோடி கூறினார். நாட்டின் பல பகுதிகளிலும் மேற்கொள்ளப்பட்டுவரும் ஒரு சில வெற்றிகரமான, புதுமையான தண்ணீர் சேமிப்பு முயற்சிகள் பற்றியும் அவர் பகிர்ந்துகொண்டார். ராஜஸ்தானின் ஜலோர் மாவட்டம் பற்றி அவர் குறிப்பிட்டார். “இங்கே வரலாற்றுச் சிறப்புமிக்க படிக்கிணறுகள் இரண்டு, குப்பைகளும் செத்தைகளும் குவிக்கப்பட்ட அழுக்கடைந்த தண்ணீரைக் கொண்டதாக மாறிப் போயிருந்தன. ஆனால், ஒருநாள் பத்ராயு மற்றும் தானவாலா பஞ்சாயத்துக்களைச் சேர்ந்த நூற்றுக்கணக்கான மக்கள் நீர் ஆதார இயக்கத்தின்கீழ் இவற்றைப் புனரமைக்கத் தீர்மானித்தனர். மழைக் காலத்திற்கு முன்னதாகவே இந்தக் கிணறுகளில் மண்டிக்கிடந்த அசுத்தமான நீர், குப்பைகள், கழிவுகள் ஆகியவற்றை அகற்றும் பணியில் மக்கள் ஈடுபட்டனர். இந்த இயக்கத்திற்காக, சிலர் பணத்தை நன்கொடையாக அளித்தனர். சிலர் தங்கள் உழைப்பையும், வியர்வையையும் தந்தனர். இதன் விளைவாக, இந்தப் படிக்கிணறுகள், இன்று அப்பகுதியின் வாழ்க்கை ஊற்றாக மாறிவிட்டன. இதேபோன்று, உத்தரப்பிரதேச மாநிலம் பாராபங்கியின் சராஹி ஏரி கிராமவாசிகளின் கூட்டு முயற்சியால் பயன்பாட்டுக்குக் கொண்டுவரப்பட்டது. பொதுமக்கள் பங்கேற்பின் மற்றொரு உதாரணம் உத்தரகாண்டின் அல்மோரா-ஹால்ட்வாணி நெடுஞ்சாலையில் உள்ள சூனியாகோட் கிராமமாகும். இந்த கிராமவாசிகள் தண்ணீர் தங்கள் கிராமத்திற்கு வருவதைத் தாங்களாகவே உறுதிசெய்தனர். மக்கள் பணம் திரட்டினார்கள், உழைப்பை தானம் செய்தார்கள். கிராமம்வரை குழாய் பதிக்கப்பட்டது. நீரேற்று நிலையம் அமைக்கப்பட்டது. இவ்வாறு பத்தாண்டுகால தண்ணீர்ப் பிரச்சினை என்ற நெருக்கடி தீர்க்கப்பட்டது. #ஜல்சக்தி4இண்டியா என்பதைப் பயன்படுத்தி, இதுபோன்ற தண்ணீர் சேமிப்பு மற்றும் தண்ணீர்ப் பயன்பாட்டுக்கான முயற்சிகளைப் பகிர்ந்து கொள்ளுமாறு ஒவ்வொருவரையும் பிரதமர் வலியுறுத்தினார். தண்ணீர் சேமிப்பு மற்றும் தண்ணீர்ப் பாதுகாப்புக்கு ஜல்சக்தி அபியான் என்ற இயக்கம் கடந்த மழைக்காலத்தில் 2019 ஜூலையில் தொடங்கப்பட்டது. தண்ணீர்ப் பற்றாக்குறை உள்ள மாவட்டங்களிலும், வட்டாரங்களிலும் இந்த இயக்கம் கவனம் செலுத்தியது.
இந்திய விண்வெளி ஆராய்ச்சிக் கழகம் மற்றும் ஜப்பான் விண்வெளி ஆராய்ச்சிக் கழகம் ஆகியவை இடையே விண்வெளி ஆராய்ச்சியல் ஒத்துழைப்பு தொடர்பாக ஏற்பட்ட புரிந்துணர்வு ஒப்பந்தத்துக்கு மத்திய அமைச்சரவை ஒப்புதல்.

பிரதமர் திரு நரேந்திர மோடி அவர்கள் தலைமையிலான மத்திய அமைச்சரவையிடம், 11 நவம்பர் 2016 அன்று ஜப்பான் டோக்யோவில் கையெழுத்தான இந்திய விண்வெளி ஆராய்ச்சிக் கழகம் மற்றும் ஜப்பான் விண்வெளி ஆராய்ச்சிக் கழகம் ஆகியவை இடையே கையெழுத்தான புரிந்துணர்வு ஒப்பந்தத்தும் குறித்து விளக்கப்பட்டது. அமைதிக்கான விண்வெளி ஆராய்ச்சியில் இரு தரப்புக்கும் இடையே ஒரு நல்ல ஒத்துழைப்பை ஏற்படுத்துவதற்காகவும், இரு நாட்டு சட்டதிட்டங்கள் மற்றும் சர்வதேச விதிமுறைகளுக்கு ஒப்ப, விண்வெளி ஆராய்ச்சி மேற்கொள்ள இந்த ஒப்பந்தம் உதவும். விண்வெளி அறிவியல் ஆராய்ச்சி, பூமி ஆராய்ச்சி, செயற்கைக் கோள் ஆராய்ச்சி, மற்றும் விண்வெளி துறை வளர்ச்சி ஆகியவற்றில் ஒத்துழைப்பு மேற்கொள்ள இந்த புரிந்துணர்வு ஒப்பந்தம் உதவும். இந்திய விண்வெளி ஆராய்ச்சிக் கழகம் மற்றும் ஜப்பான் விண்வெளி ஆராய்ச்சிக் கழகம் ஆகிய இரு அமைப்புகளும் இதற்கான செலவுகளை ஏற்றுக் கொள்ளும். விலக விரும்பினால் இரு தரப்பும் எழுத்துபூர்வமாக தெரிவிக்க வேண்டும். இந்த ஒப்பந்தத்தின் நோக்கங்களை நிறைவேற்றுவது, சம்பந்தப்பட்ட நாடுகளின் சட்டதிட்டம் மற்றும் நிதி ஆதாரத்தின் அடிப்படையில் முடிவு செய்யப்படும். இந்த ஒப்பந்தத்தின் ஷரத்துகள், விண்வெளி தொழில்நுட்பத்தில் ஒத்துழைப்பை மேம்படுத்தி, மனித குலத்தின் நலனுக்கு பாடுபடும். இதன் மூலமாக நாட்டின் அனைத்து பகுதியும் பலன்பெறும். பின்னணி கடந்த ஐம்பதாண்டுகளுக்கு மேலாக, இந்தியா மற்றும் ஜப்பான் நாடுகள், சூழலியல் ஆய்வு, தொலை உணர்வு தொழில்நுட்பம் ஆகியற்றின் அடிப்படையில் ஆராய்ச்சி மேற்கொண்டு வருகின்றன. ஜப்பானிய விண்வெளி ஆராய்ச்சிக் கழகம் 2003ல் உருவானதற்கு பிறகு, அக்டோபர் 2005ல், இந்திய விண்வெளி ஆராய்ச்சிக் கழகம் மற்றும் விண்வெளித் துறை இடையே ஒப்பந்தம் கையெழுத்தானது. இதன் பிறகு சந்திர மண்டல ஆராய்ச்சி, செயற்கைக் கோள் ஆராய்ச்சி, ஊடுகதிர் விண்வெளி ஆராய்சி மற்றும் ஆசிய பசிபிக் விண்வெளி ஆராய்ச்சி கழகம் உள்ளிட்ட பல்வேறு துறைகளில் ஒப்பந்தங்கள் கையெழுத்தாகியுள்ளன. 5 ஏப்ரல் 2016 அன்று புது தில்லியில் நடந்த இந்திய விண்வெளி ஆராய்ச்சிக் கழகம் மற்றும் ஜப்பான் விண்வெளி ஆராய்ச்சிக் கழகம் ஆகியவை இடையேயான கூட்டத்தில் 2005 ஒப்பந்தத்தை மேம்படுத்துவதற்கும், இருதரப்பு ஒப்பந்தத்தை மேம்படுத்துவதற்கும் உறுதி பூணப்பட்டது. இதன் அடிப்படையில் இரு தரப்பும் ஒன்று கூடி, 22 நவம்பர் 2016 அன்று, டோக்கியோவுக்கு இந்திய பிரதமர் விஜயம் செய்தபோது, விண்வெளி ஆராய்ச்சியில் ஒத்துழைப்பு தொடர்பாக புரிந்துணர்வு ஒப்பந்தம் கையெழுத்தானது.
சர்வதேச மாற்றுத் திறனாளிகள் தினத்தை முன்னிட்டு மாற்று திறனாளிகளுக்கு பிரதமர் மரியாதை செலுத்தினார்.

சர்வதேச மாற்றுத் திறனாளிகள் தினத்தை முன்னிட்டு நமது நாட்டிலுள்ள மாற்று திறனாளிகளின் உறுதிபாட்டிற்கு மரியாதை செலுத்தி அவர்களுக்கு பிரதமர் திரு. நரேந்திர மோடி வாழ்த்து தெரிவித்தார். “சர்வதேச மாற்றுத் திறனாளிகள் தினத்தை முன்னிட்டு நமது நாட்டிலுள்ள மாற்று திறனாளி சகோதர சகோதரிகளின் உறுதிபாட்டிற்கு நான் மரியாதை செலுத்துகிறேன். மேலும் அவர்களுக்கு எனது வாழ்த்துகளை தெரிவித்து கொள்கிறேன். அவர்களுக்கு அனைத்து வசதிகளையும் ஏற்படுத்தி சம உரிமை அளிக்கும் நாட்டை உருவாக்க நமது முயற்சிகளை புதிய உற்சாகத்துடன் தொடர்ந்து செய்வோம்” என்று பிரதமர் கூறியுள்ளார்.
‘தேசிய கல்விக் கொள்கையின் கீழ், உயர்கல்வியில் மாற்றங்களுக்கான சீர்திருத்தங்கள் பற்றிய மாநாட்டில்’                பிரதமர் நாளை துவக்க உரையாற்றுகிறார்

தேசிய கல்விக் கொள்கையின் கீழ் உயர்கல்வியில் மாற்றங்களுக்கான சீர்திருத்தங்கள் பற்றிய மாநாட்டில்’ பிரதமர் நாளை (7 ஆகஸ்ட் 2020 அன்று) காணொளி மாநாடு மூலமாக துவக்க உரையாற்றுகிறார். மத்திய மனித ஆற்றல் மேம்பாட்டு அமைச்சகமும், பல்கலைக்கழக மானியக் குழுவும் இணைந்து இந்த மாநாட்டுக்கு ஏற்பாடு செய்துள்ளன. தேசிய கல்விக் கொள்கையின் கீழ் இடம்பெற்றுள்ள முழுமையான, பல துறைகள் கொண்ட, வருங்காலத்தை எதிர் நோக்கக் கூடிய கல்வி; தரமான ஆய்வு; கல்வியில் மேலும் சிறந்த இடத்தை அடைவதற்காக தொழில்நுட்பத்தையும் கல்வியில் சேர்த்தல்; போன்ற பல்வேறு முக்கியமான அம்சங்கள் குறித்து, பல தொடர்கள் இந்த மாநாட்டில் இடம்பெறும். மத்திய மனித ஆற்றல் மேம்பாட்டுத் துறை அமைச்சர் திரு.ரமேஷ் பொக்ரியால், மத்திய மனித ஆற்றல் மேம்பாட்டுத் துறை இணையமைச்சர் திரு சஞ்சய் தோத்ரே ஆகியோர் நிகழ்ச்சியில் பங்கேற்பார்கள். தேசிய கல்விக் கொள்கையின் திட்ட வரைவுத் தயாரிப்புக் குழு உறுப்பினர்கள், தலைவர், சிறந்த கல்வியாளர்கள், அறிவியலாளர்கள், தேசிய கல்விக் கொள்கையின் பல்வேறு அம்சங்கள் குறித்து உரையாற்றுவார்கள். பல்கலைகழகத் துணைவேந்தர்கள், பல்வேறு கல்வி அமைப்புகளின் இயக்குநர்கள், கல்லூரி முதல்வர்கள், இதர பங்குதாரர்கள் நிகழ்ச்சியில் பங்கேற்பாளர்கள். இந்த நிகழ்ச்சியின் நேரடி ஒளிபரப்பைக் காண்பதற்கான இணைப்புகள் பின்வருமாறு: மத்திய மனித ஆற்றல் மேம்பாட்டு அமைச்சகத்தின் முகநூல் பக்கம் : https://www.facebook.com/HRDMinistry/ பல்கலைக்கழக மானியக் குழுவின் யூடியூப் சேனல் பத்திரிகை தகவல் அலுவலகத்தின் யூடியூப் சேனல் பல்கலைக்கழக மானியக் குழுவின் ட்விட்டர் ஹாண்டில்(@ugc_india) : https://twitter.com/ugc_india?s=12 தூர்தர்ஷன் செய்தி தொலைக்காட்சியிலும் இந்த நிகழ்ச்சி ஒளிபரப்பப்படும்.